Национална стратегия за безопасност на движението по пътищата в Република България за периода 2021-2030 г., е приета с Решение № 776/19.12.2019 г. на Министерския съвет. Визията ù в направление **Социално-отговорно поведение: учене през целия живот** е насочена към поведение на всеки член на обществото, независимо от неговата социална роля и статус, насочено към поемане на отговорност за въздействие върху околните хора и среда, вследствие на реализирани решения и действия; поведение, отчитащо правилата, върховенството на закона и етичните норми, където:

* БДП е отговорност на цялото общество;
* БДП е неразделна част от възпитанието на децата, реализирано в системата на образованието и в семейната среда;
* БДП е тема, която присъства като „учене през целия живот" в личностната и професионалната реализация на водачите на МПС;
* БДП е интегрирана и възпитавана в организационната дейност на публичните организации и бизнеса, чиито служители взаимодействат с пътната система в лично и/или служебно качество.

Разработена е единна концепция за обучение по БДП на принципа „учене през целия живот“ с активното участие на Министерство на образованието и науката. В стратегически план, Концепцията цели да очертае и логически да обоснове основните направления, в които следва да се развива системата за обучение, свързана с БДП, отчитайки предизвикателствата пред различните възрастови групи, за изграждане на култура на съпричастност към БДП, която да се възприема като споделена отговорност. Концепцията залага на принципа за системен подход, съгласно който БДП е сбор от логически свързани елементи, като правилното и обвързаното повлияване на всеки от тях е предпоставка за постигане на положителен резултат.

Мисия на всички ни е да **обединим усилия и насочим вниманието на малките участници в движението по пътищата към темата за БДП**. Доколкото обучението по БДП в системата на образованието е ключов етап от този процес, както и с цел повишаване на ефективната ни работа по съвместното провеждане и координиране на информационни и образователни кампании съгласно Плана за действие 2021-2023 г. към Национална стратегия за безопасност на движението по пътищата в Република България 2021-2030 г. и съгласно областната план-програма за БДП за 2021 г., са систематизирани основни аспекти, които РУО - Враца и образователните институции биха могли ефективно да интегрират в дейността си:

* **Изпълнение на областната План-програма за БДП за 2021 г.,** в контекста на Националната стратегия за БДП за периода 2021-2030 г., в т.ч. обучение на деца и ученици по БДП в системата на образованието; организиране и провеждане на извънкласни инициативи по БДП; ограничаване на рисковете от ПТП при осъществяване на организиран превоз на деца, свързан с учебна и/или извънучебна дейност; изпълнение на мерки на училищните комисии в развитието на средата за обучение по БДП и прилежащата пътна инфраструктура, и организация на движението в непосредствена близост до училището.
* **Пълноценно използване на материалите за БДП, поместени на интернет страницата на ДАБДП** (<https://www.sars.gov.bg/za-potrebitelya>), свързани с дейностите за възпитание и обучение на децата и учениците, както и **помагало** в електронен вариант на електронната страница на ДАБДП (<https://www.sars.gov.bg/obuchenie>)
* **Включване в обучението на видео уроци** на електронната страница на ДАБДП (<https://www.sars.gov.bg/deinost-na-dabpd/interaktivni-uroci>) - Как да се движим безопасно? Колко опасни могат да са няколко секунди с поглед в телефона? Колко опасен е алкохолът зад волана?;
* **В ДАБДП е разработен специален проект на площадка за игра и обучение на деца по БДП** (<https://www.sars.gov.bg/deinost-na-dabpd/pioshtadka>) , който е подходящ за изграждане на отделна площадка или обособяването й към училищата площадки за физическо възпитание и спорт, с цел практическо обучение.
* Наскоро излезе **първият брой на регулярния информационен бюлетин на Държавна агенция „Безопасност на движението по пътищата"**, който може да се види на адред: [www.sars.gov.bg](http://www.sars.gov.bg). Целта е да се повиши осведомеността на обществото, както и да се провокира по-голяма чувствителност към широкия спектър от инициативи.